आईपीएल के छठें संस्करण में जो चार टीमें सबसे ऊपर रही हैं वो हैं 



चेन्नई सुपरकिंग्स, 



मुंबई इंडियंस, राजस्थान रॉयल्स और सनराइज़र्स हैदराबाद.मंगलवार का प्लेऑफ़ जीतने वाली टीम सीधे फ़ाइनल में प्रवेश करेगी जबकि हारने वाली टीम की भिड़ंत दिल्ली में खेले जाने वाले एलिमिनेटर राउंड के विजेता से होगी.एलिमिनेटर राउंड में राजस्थान रॉयल्स और सनराइज़र्स के बीच मैच होगा. 24 मई को दूसरा क्वालिफ़ायर कोलकाता में खेला जाएगा जबकि फाइनल मैच कोलकाता में ही 26 मई को होगा.चेन्नई सुपर किंग्स और मुंबई इंडियंस टूर्नामेंट के सबसे बड़े दावेदार हैं. दोनो ही टीमों के पास विश्वास की कोई कमी नहीं है और उन्होंने 11-11 मैच जीते हैं.इन दोनो ही टीमों का रन-रेट भी काफ़ी अच्छा रहा है और इन दोनों ही में मैच-विजेता खिलाड़ी हैं. पूर्व टेस्ट खिलाड़ी मनिंदर सिंह दोनो ही टीमों को बराबर आंकते हैं, हालाँकि वो याद दिलाते हैं कि मुंबई की टीम ने टूर्नामेंट में बाद के मैचों में बेहतर प्रदर्शन किया है.मनिंदर सिंह कहते हैं, “दिल्ली की पिच बैटिंग के लिए अच्छी नहीं रही है. मुझे लगता है कि मैच में गेंदबाज़ों का बड़ा रोल होने वाला है. जिस टीम के गेंदबाज़ अच्छा प्रदर्शन करेंगे, वो टीम बेहतर खेलेगी.”चेन्नई सुपर किंग्स में पाँच-छह ऐसे खिलाड़ी हैं जो अगले महीने होने वाली आईसीसी चैंपिंयंस ट्रॉफ़ी में खेलेंगे.खुद कप्तान धोनी मैच का नक्शा बदल सकते हैं. जिस तरह उन्होंने कुछ मैचों में आखिर तक खेलकर अपनी टीम को जिताया है, उनकी बहुत तारीफ़ हुई है.मुंबई इंडियंस के लिए अच्छी बात ये कि सचिन तेंदुलकर अब पूरी तरह फ़िट हैं. मुंबई के लिए पोलार्ड ने महत्वपूर्ण भूमिका निभाई है. कप्तान रोहित शर्मा खुद बहुत अच्छी फ़ॉर्म में हैं. लसित मलिंगा, हरभजन सिंह जैसे गेंदबाज़ मुंबई की गेंदबाज़ी को नई धार देते हैं.



सनराइज़र्स हैदराबाद और राजस्थान रॉयल्स के बीच एलिमिनेटर राउंड बुधवार को खेला जाएगा.मनिंदर सिंह के मुताबिक उन्हें सनराइज़र्स की स्थिति बेहतर दिख रही है क्योंकि “दिल्ली की पिच ठीक उसी तरह ही धीमी है जैसी सनराइज़र्स हैदराबाद के घर के मैदान में थी.”मनिंदर कहते हैं कि शिखर धवन की बढ़िया बल्लेबाज़ी और पार्थिव पटेल के फॉर्म में लौटने के बाद सनराइज़र्स की स्थिति मज़बूत दिखती है.मनिंदर तो यहाँ तक कहते हैं कि अगर सनराइज़र्स टूर्नामेंट जीत भी जाते हैं तो उन्हें हैरानी नहीं होगी.लेकिन क्या स्पॉट फ़िक्सिंग के आरोपों के बाद राजस्थान रॉयल्स के खेल पर असर होगा?मनिंदर इस पर बहुत कुछ नहीं बोलते लेकिन उनके मुताबिक राजस्थान टीम का संतुलन उनके लिए समस्या का विषय है और “जब भी वो अपने घर के मैदान से बाहर गए हैं, उन्हें परेशानी हुई है क्योंकि धीमी पिचों पर खेलने से उन्हें नुकसान हुआ है.”(बीबीसी हिन्दी के एंड्रॉएड ऐप के लिए यहां 



क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)